
УСТАВ

НА СДУЖЕНИЕ С НЕСТОПАНСКА ЦЕЛ „НАСТОЯТЕЛСТВО НА ЦПЛР – ОДК – СИЛИСТРА“



І. ОБЩИ ПОЛОЖЕНИЯ

Чл. 1. (1) НАСТОЯТЕЛСТВО НА ЦПЛР – ОДК – СИЛИСТРА, наричано по-нататък за краткост „Настоятелството“ е юридическо лице с нестопанска цел в обществена полза, учредено и регистрирано съгласно разпоредбите на Закона за юридическите лица с нестопанска цел /ЗЮЛНЦ/.
(2) НАСТОЯТЕЛСТВО НА ЦПЛР – ОДК – СИЛИСТРА е отделно от членовете си юридическо лице и отговаря за задълженията си със своето имущество. 

II. НАИМЕНОВАНИЕ, СЕДАЛИЩЕ, АДРЕС

Чл. 2. (1) Сдружението ще осъществява дейността си под наименованието „НАСТОЯТЕЛСТВО НА ЦПЛР - ОДК – СИЛИСТРА“.
(2) Всяко писмено изявление от страна на сдружението трябва да съдържа неговото наименование, седалище, адрес, данни за регистрацията и ЕИК.

Чл. 3. Седалището и адресът на управлението на НАСТОЯТЕЛСТВО НА ЦПЛР - ОДК – СИЛИСТРА е  Република България,  област Силистра, община Силистра, гр. Силистра 7500, ул. „Добрич“ № 68а.

III. ОПРЕДЕЛЯНЕ НА ИЗВЪРШВАНАТА ДЕЙНОСТ

Чл. 4. НАСТОЯТЕЛСТВО НА ЦПЛР – ОДК – СИЛИСТРА е учредено за осъществяване на дейност в обществена полза.

IV. СРОК
Чл. 5. Съществуването на Настоятелството не е ограничено със срок. 

V. ЦЕЛИ 

Чл. 6. Основните цели на Настоятелството са: 
1. Подпомагане на ЦПЛР – ОДК, Силистра за личностно развитие на децата и учениците чрез заниманията по интереси за развиване способностите им в областта на науките, технологиите, изкуствата и спорта; 
2. Обединяване усилията на родители, педагози, общественици и други организации за набиране на допълнителни средства за обогатяване на материално-техническата база на ЦПЛР-ОДК, Силистра; 
3. Подпомагане участието на децата и учениците в общински, областни, национални и международни проекти, конкурси, състезания и други форуми в областта на науките и технологиите, изкуствата и спорта;
4. Кандидатстване и реализиране на проекти и младежки програми;
5. Създаване на контакти със сродни структури и организации в България и в чужбина.

VI. СРЕДСТВА ЗА ПОСТИГАНЕ НА ЦЕЛИТЕ И ПРЕДМЕТ НА ДЕЙНОСТТА

Чл. 7. (1) За постигане на целите си Настоятелството ще извършва следните дейности:
1. Осигуряване на допълнителни финансови и материални средства от спонсорства, дарения и други инициативи за подпомагане дейността на ЦПЛР – ОДК, Силистра;
2. Подпомагане поддържането и обогатяването на материално-техническата база на ЦПЛР – ОДК, Силистра;
3. Организиране на културни  изяви, творчески почивки  на децата и учениците и участието им в национални и международни конкурси;
4. Кандидатстване по проекти, национални  и международни оперативни програми и други за подпомагане дейността на ЦПЛР-ОДК, Силистра;
5. Организиране и финансиране на други дейности и мероприятия, позволени от закона, свързани с целите на Настоятелството.
(2) Предметът на дейност на Настоятелството е обединяване на усилията на родители, служители и общественост за развиване и подпомагане на дейността на ЦПЛР – Обединен  детски комплекс, гр. Силистра, повишаване качеството на обучение и подобряване на материално - техническата база на центъра

VII. ИМУЩЕСТВО

Чл. 8. (1) Имуществото на Настоятелството се формира от:
1. Членски внос и имуществени вноски на членовете;
2. Доброволни вноски за участие на децата и учениците в дейности по интереси, семинари, изложби, концерти и други творчески дейности; 
3. Дарения от местни и чуждестранни физически и юридически лица с предмет парични суми, ценности, ценни книжа, движимо имущество, недвижими имоти и вещни права върху тях, вземания, права върху обекти на интелектуалната собственост и други права.
(2) Размерът на членския внос и срокът за внасянето му се определят с решение на Общото събрание на Настоятелството.
(З) Размерът на имуществените вноски и начинът на внасянето им се определят с решение на Общото събрание на Настоятелството.
(4) Всички получени дарения се вписват в Книга за дарения.

Чл. 9. Настоятелството може да откаже да приеме дарения или завещания с неприемливи за Настоятелството условия и в противоречие с неговите цели или с разпоредбите на този Устав.
Чл. 10. За осъществяването на своите цели Настоятелството  може:
1. Да получава, поддържа и управлява средства, които ще се използват изключително за целите на Настоятелството.
 2. Пряко или непряко, самостоятелно или в сдружение с други физически или юридически лица, да извършва всякакви други позволени от Закона действия и дейности, които са необходими или полезни за осъществяване целите на Настоятелството.
Чл. 11. Настоятелството не може да формира, разпределя и изплаща печалба под каквато и да е форма в полза на своите учредители, лица участващи в управителните органи или други лица. 
Чл. 12. Решенията за управление и разпореждане с имуществото на Настоятелството се вземат от Общо събрание на Настоятелството.

VIII. ЧЛЕНСТВО
Чл. 13. (1) Членуването в сдружението е доброволно.
(2) Членове на Настоятелството могат да бъдат всички дееспособни физически и юридически лица, които желаят да допринесат за постигане целите на Настоятелството, при спазване на този Устав.
(3) Нови членове в Настоятелството се приемат от Общото събрание, въз основа на подадено писмено заявление до Управителния съвет, удостоверяващо валидна воля за приемане на Устава и желание за участие в дейността на Настоятелството. 
(4) Общото събрание може да откаже прием на нов член, ако за това има основателни причини.
Чл. 14. (1) Всеки член на Настоятелството има следните права и задължения:
1. Да участва в дейността на Настоятелството и в работата на Общото събрание;
2. Да избира и да бъде избиран в органите на управлението на сдружението;
3. Да бъде информиран за дейността на Настоятелството;
4. Да осъществява контрол върху работата на сдружението;
5. Свободно да изразява мнението си по всички въпроси от компетентността на Настоятелството;
6. Да се ползва от имуществото му и от резултатите от дейността му по реда, предвиден в устава.
7. Да спазва Устава на Настоятелството и да работи за постигане на неговите цели;
8. Да работи за увеличаване на имуществото на Настоятелството и издигане на неговия авторитет;
9. Да заплаща членски внос при условия и в размер, определени от Общото събрание на Настоятелството;
10. Да прави имуществени вноски, когато това е предвидено в Устава.
(2) За задълженията на сдружението членът отговаря до размера на предвидените в устава имуществени вноски. 
(3) Членските права и задължения, с изключение на имуществените, са непрехвърлими и не преминават върху други лица при смърт, съответно при прекратяване. 
(4) Изпълнението на членските задължения и упражняването на членските права може да бъде предоставено другиму чрез упълномощаване в писмена форма.

Чл. 15.  (1) Членството се прекратява:
1. с едностранно волеизявление до сдружението – доброволно подадено заявление, при условие, че желаещият да напусне е изпълнил задълженията си, произтичащи от членството;
2. със смъртта или поставянето под пълно запрещение;
3. с изключването;
4. с прекратяването на юридическото лице с нестопанска цел;
5. при отпадане.
(2) Отпадането поради невнасяне на установените имуществени вноски и системно неучастие в дейността се констатира с решение на Управителния съвет, което може да бъде обжалвано пред Общото събрание.
(3) Решението за изключване се взема от Общото събрание. 

Чл. 16. (1) Членове на Настоятелството се изключват с мотивирано решение на Управителния съвет в следните случаи:
1. При системно нарушаване на Устава на Настоятелството;
2. При поведение, което прави по-нататъшното му членство несъвместимо;
3. При неплащане на членски внос в определените от Общото събрание срокове, което се констатира по документи;
4. Когато даден член с действията си уронва престижа на Настоятелството;
 (2) Платеният членски внос от напуснал, отпаднал или изключен член не се възстановява.



IX. ОРГАНИ НА НАСТОЯТЕЛСТВОТО
Чл. 17. (1) Органи на Настоятелството  са:
1. Общо събрание - върховен орган;
2. Управителен съвет – управителен орган. 
3. Председател на управителния съвет
 (2) По решение на Общото събрание могат да бъдат създавани и други органи на Настоятелството.

А. ОБЩО СЪБРАНИЕ

Чл. 18. (1) Общото събрание е върховен орган на Настоятелството, в който участват всички негови членове. Членовете на Настоятелството участват в Общото събрание лично или чрез представител. 
(2) Едно лице може да представлява не повече от двама членове на Общото събрание, въз основа на писмено пълномощно, като преупълномощаване не се допуска.
(3) Юридическите лица участват в Общото събрание чрез лицата, които ги представляват.

Чл. 19. (1) Правомощия на Общото събрание:
1. [bookmark: _Hlk187832725]Изменя и допълва Устава на Настоятелството;
2. Преобразува и прекратява дейността на Настоятелството;
3. Приема други вътрешни актове на Настоятелството;
4. Приема основните насоки и програми за дейността на Настоятелството;
5. Взема решения по всички въпроси, отнасящи се до целите на сдружението;
6. Избира и освобождава членовете на Управителния съвет;
7. Взема решение за приемане и изключване на членове, когато е сезиран с жалба или по тяхно желание;
8. Разглежда жалби срещу решения на Управителния съвет за прекратяване на членство;
9. Приема бюджета на Настоятелството;
10. Одобрява годишния финансов отчет;
11. Взема решения относно дължимостта и размера на членския внос и на имуществените вноски;
12. Приема отчета за дейността на Управителния съвет;
13. Взема решения за набиране и разходване на финансовите средства;
14. Отменя решения на Управителния съвет и другите органи на Настоятелството, когато противоречат на закона, на Устава на Настоятелството или на друго решение на Общото събрание.
 (2) Решенията на Общото събрание подлежат на съдебен контрол относно тяхната законосъобразност и съответствие с Устава. Споровете могат да бъдат повдигнати пред съда от всеки член на Настоятелството или на Управителния съвет в едномесечен срок от узнаването им, но не по-късно от една година от вземането на решението.

Свикване на Общото събрание

Чл. 20. (1) Общото събрание се свиква от Управителния съвет или от една трета от членовете на Настоятелството чрез писмено поискване. 
(2) Ако Управителния съвет не свика Общо събрание в едномесечен срок от датата на писменото поискване, събранието се свиква  от съда по седалището на Настоятелството по писмено искане на заинтересованите членове или натоварено от тях лице.
Чл. 21. (1) Свикването се извършва чрез писмена покана, която съдържа дневния ред, датата, часа и мястото за провеждане на Общото събрание и по чия инициатива се свиква.
(2) Писмената поканата се поставя на място за обявления на адреса на управлението на НАСТОЯТЕЛСТВО НА ЦПЛР – ОДК – СИЛИСТРА – гр. Силистра, ул. „Добрич“ № 68а и се изпраща на електронните пощи на членовете на Училищното настоятелство, или се получава лично от членовете на Настоятелството не по-късно от един месец преди обявената дата на Общото събрание срещу подпис. Свикването се извършва по един от посочените начини. След поставянето й и изпращането на имейли,  се изготвя протокол и се подписва от 3-ма членове на Настоятелството. 
Чл. 22. Към датата на поставяне на поканата по предходния член всички материали, свързани с дневния ред на заседанието, трябва да са на разположение на адреса на управлението на Настоятелството и да се представят на всеки член при поискване.

Заседания на Общото събрание
Чл. 23. (1) Общото събрание заседава най-малко веднъж годишно - редовно Общо събрание.	
(2) Общото събрание може да бъде свикано по всяко време от Управителния съвет - извънредно Общо събрание.

Кворум
Чл. 24. Общото събрание може да заседава, ако са се явили членове, представляващи повече от половината от всички членове. При липса на кворум заседанието се отлага с един час по-късно на същото място и при същия дневен ред ,и може да се проведе, колкото и членове да се явят. 

Гласуване и решения
Чл. 25. Всеки редовен член на Настоятелството има право на един глас.

Чл. 26. Общото събрание не може да взема решения по въпроси, които не са включени в обявения дневен ред на заседанието.

Чл. 27. За заседанието на общото събрание се води протокол, който се заверява с подписи от председателстващия събранието и лицето, изготвило протокола. Протоколът с прикрепен към него списък на присъстващите и писмените материали по свикването и провеждането на Общото събрание се завеждат в нарочна книга.

Мнозинство
Чл. 28. (1) Решенията на Общото събрание се приемат с обикновено мнозинство – 50% плюс един от присъстващите членове.
(2) За решенията по чл. 19, т. 1 и т. 2 от този Устав се изисква квалифицирано мнозинство – 2/3 от присъстващите членове на Настоятелството.

Конфликт на интереси
Чл. 29.  Член или негов представител не може да участва в гласуването за:
1.  предявяване на искове срещу него;
2.  предприемане на действия или отказ от действия за осъществяване на отговорността му към Настоятелството;
3.  при решаване на въпроси, отнасящи се до него, неговата съпруга или роднини по права линия - без ограничения, по съребрена линия - до четвърта степен, или по сватовство - до втора степен включително.

Б. УПРАВИТЕЛЕН СЪВЕТ

Чл. 30. (1) Управителният съвет е управителен орган на Настоятелството.
(2) Членовете на Управителния съвет се избират от Общото събрание за срок от 5 години, като членовете му могат да бъдат избирани неограничено.
(3) Управителният съвет се състои от 5 /пет/ лица, които са членове на Настоятелството.
Чл. 31. Правомощия на Управителния съвет:
[bookmark: _Hlk187832572]1. Представлява Настоятелството чрез Председателя си; 
2. Осигурява изпълнението на решенията на Общото събрание;
3. Разпорежда се с имуществото на Настоятелството при спазване изискванията на закона и настоящия Устав;
4. Подготвя и внася в Общото събрание отчет за дейността на Настоятелството;	
5. Подготвя и внася в Общото събрание проект за бюджет; 
6. Определя реда и организира извършването на дейността на Настоятелството и носи отговорност за това;
7. Осигурява стопанисването и опазването на имуществото на Настоятелството;
8. Назначава ликвидаторите при прекратяване на Настоятелството, освен в случай на несъстоятелност;
9. Взема решение за участие в проекти, семинари и т.н
10. Определя адреса на Настоятелството;
11. Приема правила за работата си;
12. Взема решения по всички други въпроси, извън тези от компетентността на Общото събрание.

Заседания и решения на Управителния съвет
Чл. 32. (1) Заседанията на Управителния съвет се свикват от Председателя по негова инициатива, най-малко веднъж на три месеца, както и  по искане на всеки от членовете му. Ако председателят не свика заседание на управителния съвет в седмичен срок, то може да се свика от всеки един от заинтересуваните членове.
(2) При отсъствие на Председателя заседанието се ръководи от определен от Управителния съвет негов член;
(3) Заседанието е редовно, ако присъстват повече от половината от неговите членове;
(4) Присъстващо е и лице, с което има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателстващия заседанието;
 (5) На заседанията на Управителния съвет се води протокол, който се подписва от председателстващия заседанието и от лицето, водило протокола.

Чл.33. (1)  Решенията се вземат с мнозинство от присъстващите, а решенията по чл. 31, т. 3 и 6, и чл. 39, ал. 2 - с мнозинство от всички членове;
(2) Управителният съвет може да вземе решение и без да бъде провеждано заседание, ако протоколът за взетото решение бъде подписан без забележки и възражения за това от всички членове на управителния съвет.

В. ПРЕДСЕДАТЕЛ НА УПРАВИТЕЛНИЯ СЪВЕТ

Чл. 34. (1) Общото събрание избира от състава на Управителния съвет Председател, който ръководи дейността и заседанията на Управителния съвет и представлява Настоятелството; 
(2) Председателят на Управителния съвет:
1.  Организира изпълнението на решенията на Управителния съвет;
2. Организира дейността на Настоятелството, осъществява оперативното му ръководство, осигурява стопанисването и опазването на неговото имущество;
3.  Представлява Настоятелството пред трети лица в страната и чужбина;
4.  Докладва на Управителния съвет за съществени обстоятелства, касаещи дейността на Настоятелството;
5. Организира и председателства заседанията на Управителния съвет.


Х. КНИГИ НА СДРУЖЕНИЕТО
 
Чл. 35. Сдружението води следните книги:
	1. Книги за членския състав, в които се вписват основни данни за членовете на Настоятелството;
	2. Протоколна книга за решенията  на Общото събрание;
 	3. Протоколна книга за решенията  на Управителния съвет;
	4. Книга за дарения.

ХI. ОТЧЕТНОСТ

Чл. 36. (1) Настоятелството  води отчетност съгласно изискванията на българското законодателство. 
(2) Отчетната година за Настоятелството  съвпада с календарната година.
(3) Настоятелството изготвя доклад за дейността си веднъж годишно, който следва да съдържа всички данни, упоменати в чл. 40, ал. 2 от ЗЮЛНЦ.
  
ХII. ПРЕДСТАВИТЕЛСТВО

Чл. 37. Настоятелството  се представлява от Председателя на Управителния съвет.

XIII. ПРЕКРАТЯВАНЕ И ЛИКВИДАЦИЯ

Основания за прекратяване
Чл. 38. Настоятелството като юридическо лице се прекратява:
1.  по решение на Общото събрание;
2.  при обявяването му в несъстоятелност;
3.  с решение на компетентния съд в определените от ЗЮЛНЦ случаи.

Ликвидация
Чл. 39. (1) При прекратяване на Настоятелството като юридическо лице се извършва ликвидация, освен в случаите на преобразуване;
(2) Ликвидацията се извършва от Управителния съвет на Настоятелството при спазване на правилата и изискванията на чл. 43 от ЗЮЛНЦ.

Имущество след ликвидация
Чл. 40. (1) Имуществото, останало след удовлетворяване на кредиторите, при ликвидация на Настоятелството, се предоставя при условията на чл. 44, ал. 1 от ЗЮЛНЦ.
(2) В случай на преобразуване на ЦПЛР, имуществото на Настоятелството се предоставя на ЦПЛР – правоприемник, а в случаите на разделяне – на правоприемника, определен от министъра на образованието и науката, след съгласуване с началника на съответното регионално управление на образованието.
(3) в случай на закриване на ЦПЛР – ОДК, гр. Силистра, имуществото на настоятелството се предоставя на ЦПЛР – правоприемник, а ако няма такъв – на ЦПЛР, определен от министъра на образованието и науката, след съгласуване с началника на съответното регионално управление на образованието.

XIV. ЗАКЛЮЧИТЕЛНИ РАЗПОРЕДБИ

Чл. 41. За всички неуредени в този Устав случаи, както и относно тълкуването и прилагането на неговите разпоредби се прилагат разпоредбите на ЗПУО и ЗЮЛНЦ. 
  
Настоящият Устав е приет от Учредителното събрание на Настоятелството на 21.01. 2025 г.

